แบงก์ทหารไทย จับมือ กปน. เปิดบริการรับชำระค่าน้ำประปา
ธนาคารทหารไทย ร่วมกับ การประปานครหลวงเปิดรับชำระค่าน้ำประปา
26 ม.ค. 2553

ธนาคารทหารไทย ร่วมกับ การประปานครหลวงเปิดรับชำระค่าน้ำประปา
ธนาคารทหารไทย  หรือ TMB  ลงนามในสัญญากับการประปานครหลวง หรือ กปน. ในการให้บริการรับชำระค่าน้ำประปาได้ 3 ช่องทาง คือ  ที่เคาน์เตอร์ธนาคาร   ผ่านระบบธนาคารอิเล็กทรอนิกส์  ได้แก่ ตู้เอทีเอ็ม   และระบบ E-Payment โดยทำรายการผ่านเวปไซด์ ของการประปานครหลวง  เมื่อผู้ใช้บริการเลือกชำระเงิน  ระบบจะเชื่อมต่อกับระบบ E-Payment ของ TMB ทันที   นับเป็นความร่วมมือเพื่ออำนวยความสะดวก  รวดเร็ว  และแม่นยำ ให้กับผู้ใช้บริการ  โดยผ่านบริการที่มีประสิทธิภาพ ของ TMB




นายเจริญ  ชัยกิตติศิลป์  ผู้ว่าการการประปานครหลวง  กล่าวว่า การประปานครหลวง  มีนโยบายมุ่งเน้นการพัฒนาในทุกด้าน โดยเฉพาะการให้บริการใหม่ๆ ที่จะทำให้ผู้ใช้น้ำได้รับความสะดวก รวดเร็ว  เพื่อความพึงพอใจสูงสุด   ที่ผ่านมาการประปานครหลวง ได้มีการปรับปรุงการให้บริการรับชำระค่าน้ำประปาเพื่อให้ผู้ใช้น้ำได้มีทางเลือกหลายช่องทาง นอกเหนือจากการชำระค่าน้ำที่สำนักงานประปาสาขาต่างๆ แล้ว   ยังสามารถชำระผ่านตัวแทนต่างๆ ที่ตกลงเป็นตัวแทนการประปานครหลวง  ซึ่งในวันนี้ การประปาได้แต่งตั้งให้ TMB เป็นตัวแทนรับชำระเงินค่าน้ำประปาผ่านช่องทางบริการ 3 ช่องทาง ทั้งหน้าเคาน์เตอร์ ตู้เอทีเอ็ม และ E-Payment ผ่านเว็บไซต์ของ กปน.
นายบุญทักษ์  หวังเจริญ  ประธานเจ้าหน้าที่บริหาร TMB กล่าวว่า ธนาคารได้มีการพัฒนาระบบงานบริการและช่องทางชำระเงินที่ทันสมัยเพื่อรองรับความต้องการของลูกค้าตลอดเวลา  สำหรับการให้บริการในครั้งนี้ก็เช่นเดียวกัน TMB และ กปน. ได้มีการศึกษาร่วมกันโดยนำความต้องการของประชาชนมาเป็นโจทย์ในการสร้างและพัฒนาบริการที่เหมาะสมกับกลุ่มประชากร  ทำให้เกิดบริการรับชำระค่าน้ำประปา 3 ช่องทาง  ที่เหมาะสมกับความต้องการของแต่ละบุคคลได้เป็นอย่างดี  ไม่ว่าจะสะดวกแบบไหนก็สามารถใช้บริการได้  อาจเลือกวิธีมาจ่ายเองที่เคาน์เตอร์ธนาคาร  หากไม่สะดวกที่สาขาก็สามารถใช้บริการที่ตู้เอทีเอ็ม หรือเข้าไปในเวปไซด์ของการประปานครหลวง www.mwa.co.th และเลือกชำระเงิน   ระบบก็จะเชื่อมต่อกับระบบ E-Payment ของ TMB และสามารถทำรายการชำระค่าน้ำประปาได้ทันที  โดยการประปาจะได้รับเงินจากธนาคารในวันเดียวกัน
ผู้ใช้บริการจึงมั่นใจได้ว่าเงินของท่านได้ส่งถึง กปน. โดยตรง  หลังจากนั้น TMB ก็จะสรุปรายการแจ้งรายละเอียดการชำระเงินส่งให้กับการประปานครหลวง  เพื่อออกใบเสร็จรับเงินให้กับผู้ใช้บริการต่อไป   นับเป็นอีกหนึ่งในการบริการที่ TMB ภาคภูมิใจที่สามารถนำนโยบายยึดลูกค้าเป็นศูนย์กลาง (Customer  Centricity) มาพัฒนาบริการให้เกิดประโยชน์กับลูกค้าได้อย่างเป็นรูปธรรม